text: Stjålet varebil stukket i brand
  30 september 2011 kl. 06.18
  En stjålet varebil blev brændt af på Tørskindvej nord for Egtved ved fire-tiden i nat. Politiet undersøger, om varebilen har været brugt til kriminalitet.
  Brandvæsenet blev tilkaldt kl. 3.57, hvor varebilen af mærket Fiat Ducato stod i flammer.  Varebilen er stjålet på Baunevej i Bække for en uge siden. 
  - Vi regner med, at branden er påsat, siger vagtchef Stig Simonsen, Sydøstjyllands Politi. Det skal undersøges nærmere i dag.
  Politiet skal også undersøge, hvad den stjålne varebil har været brugt til i ugens løb? Om den måske har været brugt til kriminelle aktiviteter?
  